钦定古今图书集成/理学汇编/学行典/第076卷 > 章潢图书编 > 《前题》阙名
## 钦定古今图书集成/理学汇编/学行典/第076卷 > 章潢图书编 > 《前题》阙名

皇帝守位以仁，为车以德，将喻夫博载庶物，取象夫
经行万国。垂衣而退与人谋，结旌而克陈帝力，因乐
推以发轫，任不言而凭轼，始效驾于情田之内，不驱
不驰，终挂轊于王道之中，自南自北。夫改奢即俭，尚
质去华，量包覆载，迹达幽遐，行乎道而四方是则，同
乎轨而六合为家。是知乘玉辂者，又何足比，驾金根
者，失其所夸。尔其伐辐于自然之材，斲轮用无为之
道。鉴驭朽以作训，念𬨎毛而是保。前覆后诫，谅成败
之足征；殊途同归，信始终之可考。伊至化之所备，如
风令之偃草。道德仁义，配弨弓以致贤；孝敬温恭，代
软轮而养老。万邦攸同，九有克通。朴斲在心，讵比质
于流水；周行任道，岂观象于转蓬？以得贤为轮辕之
助，以守信为𫐐𫐄之功。动天而善行无迹，持重而利
用不穷。且工为车兮脆而易破，德为车兮劳而晚成。
哂摧轮于太行，悯困骥于吴坂。域中咸赖，功超乎大
辂小戎；天下皆肥，力竭乎引重致远。泽可鉴而招损，
美不称而崇侈。尔则速祸以宣骄，我则去彼而取此。
靡自家而刑国，俾视“远而若迩，岂徒与奚仲、造父之
徒论功而效伎？”